title: Vykonávacie rozhodnutie Rady (EÚ) 2016/543 z 15. februára 2016, ktorým sa schvaľuje ozdravný program Grécka (2015/1182)

text:
               7.4.2016

               SK

               Úradný vestník Európskej únie

               L 91/26

         VYKONÁVACIE ROZHODNUTIE RADY (EÚ) 2016/543
   z 15. februára 2016,
   ktorým sa schvaľuje ozdravný program Grécka (2015/1182) (1)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia (2), a najmä na jeho článok 7 ods. 2,
   so zreteľom na návrh Európskej komisie,
   keďže:

               (1)

               V nariadení (EÚ) č. 472/2013 sa stanovujú pravidlá schvaľovania programu makroekonomických úprav pre členský štát prijímajúci finančnú pomoc, vrátane pomoci z Európskeho finančného stabilizačného mechanizmu (ďalej len „EFSM“). Tieto pravidlá majú byť v súlade s ustanoveniami nariadenia Rady (EÚ) č. 407/2010 (3), ktorým sa zriaďuje EFSM.

               (2)

               Grécku bola poskytnutá finančná pomoc z EFSM vykonávacím rozhodnutím Rady (EÚ) 2016/542 (4) o poskytnutí krátkodobej finančnej pomoci Únie Grécku.

               (3)

               V snahe o konzistentnosť by sa malo schválenie aktualizácie programu makroekonomických úprav Grécka na základe nariadenia (EÚ) č. 472/2013 vykonať odkazom na príslušné ustanovenia vykonávacieho rozhodnutia (EÚ) 2016/542,

         PRIJALA TOTO ROZHODNUTIE:
   Článok 1
   Opatrenia uvedené v článku 3 ods. 3 vykonávacieho rozhodnutia (EÚ) 2016/542, ktoré má Grécko prijať ako súčasť svojho programu makroekonomických úprav, sa týmto schvaľujú.
   Článok 2
   Toto rozhodnutie nadobúda účinnosť po dátume jeho oznámenia.
   Článok 3
   Toto rozhodnutie je určené Helénskej republike.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 15. februára 2016

            Za Radu

            predseda

         M.H.P. VAN DAM

      (1)  Tento akt bol pôvodne prijatý len v angličtine a uverejnený v Ú. v. EÚ L 192, 18.7.2015, s. 19.

      (2)  Ú. v. EÚ L 140, 27.5.2013, s. 1.

      (3)  Nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (Ú. v. EÚ L 118, 12.5.2010, s. 1).

      (4)  Pozri stranu 22 tohto úradného vestníka.


title: 2014/495/Euratom: Rozhodnutie Rady zo 16. júna 2014 , ktorým sa schvaľuje, aby Európska komisia v mene Európskeho spoločenstva pre atómovú energiu uzavrela Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

text:
               30.8.2014

               SK

               Úradný vestník Európskej únie

               L 261/744

         ROZHODNUTIE RADY
   zo 16. júna 2014,
   ktorým sa schvaľuje, aby Európska komisia v mene Európskeho spoločenstva pre atómovú energiu uzavrela Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej
   (2014/495/Euratom)
   RADA EURÓPSKEJ ÚNIE,
   so zreteľom na Zmluvu o Euratome, a najmä na jej článok 101 druhý odsek,
   so zreteľom na odporúčanie Európskej komisie,
   keďže:

               (1)

               Rada 10. mája 2010 poverila Komisiu začatím rokovaní s Gruzínskom o uzavretí novej dohody medzi Úniou a Gruzínskom s cieľom nahradiť dohodu o partnerstve a spolupráci. (1)

               (2)

               S prihliadnutím na úzke vzťahy v minulosti a prehlbujúce sa väzby medzi zmluvnými stranami, ako aj na ich želanie posilniť a rozšíriť svoje vzťahy ambicióznym a inovačným spôsobom boli rokovania o Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“), úspešne ukončené parafovaním dohody 29. novembra 2013.

               (3)

               Dňa 10. marca 2014 navrhla Komisia Rade, aby sa dohoda podpísala v mene Únie a predbežne vykonávala v súlade s jej článkom 431 až do jej uzavretia k neskoršiemu dátumu.

               (4)

               Dohoda sa tiež vzťahuje na oblasti patriace do pôsobnosti Európskeho spoločenstva pre atómovú energiu, a to oblasti uvedené v článku 298 písm. k) dohody.

               (5)

               Z tohto dôvodu by sa aj v mene Európskeho spoločenstva pre atómovú energiu mala uzatvoriť dohoda týkajúca sa oblastí v pôsobnosti Zmluvy o Euratome.

               (6)

               Na podpísanie a uzavretie dohody sa vzťahuje samostatný postup, pokiaľ ide o otázky patriace do pôsobnosti Zmluvy o Európskej únii a Zmluvy o fungovaní Európskej únie.

               (7)

               Podľa článku 102 Zmluvy o Euratome dohoda nemôže nadobudnúť platnosť pre Európske spoločenstvo pre atómovú energiu skôr, ako členské štáty oznámia Európskej komisii, že daná dohoda sa stala vykonateľnou v súlade s ustanoveniami ich príslušných vnútroštátnych právnych predpisov.

               (8)

               Uzavretie dohody Komisiou konajúcou v mene Európskeho spoločenstva pre atómovú energiu by sa malo schváliť,

         PRIJALA TOTO ROZHODNUTIE:
   Článok 1
   Týmto sa v mene Európskeho spoločenstva pre atómovú energiu schvaľuje uzavretie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej Európskou komisiou (2).
   Článok 2
   Toto rozhodnutie nadobúda účinnosť dňom nasledujúcim po jeho prijatí.

      V Luxemburgu 16. júna 2014

            Za Radu

            predseda

         G. KARASMANIS

      (1)  Dohoda o partnerstve a spolupráci medzi Európskymi spoločenstvami a ich členskými štátmi a Gruzínskou republikou (Ú. v. ES L 205, 4.8.1999, s. 3).

      (2)  Text dohody je pripojený k rozhodnutiu o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiou a ich členskými štátmi na jednej strane a Gruzínskom na strane druhej (pozri stranu 1 tohto úradného vestníka).